
ÚJ MUNKAVÁLLALÓI NORMÁK? Z GENERÁCIÓ IGÉNYEI, ELVÁRÁSAI ÉS SZERVEZETI ALKALMAZKODÁS

Kulcsszavak: Z generáció; munka-magánélet egyensúly; motiváció; megbecsülés; elégedettség
A munkaadók egyre inkább szembesülnek azzal a kihívással, hogy hogyan motiválják és tartsák meg a fiatalabb munkavállalókat. A hagyományos módszerek már nem biztos, hogy működnek, ami új megközelítéseket követel meg. A szakdolgozat célja a Z generációs munkavállalók munkahelyi motivációinak és elvárásainak vizsgálata. 
A tudományos munka szekunder és primer kutatás egységére épít. A szekunder kutatás, a vizsgált témával szorosan összefüggő hazai és nemzetközi szakirodalom begyűjtésén alapult. A primer kutatás, kvantitatív kutatási módszerrel, azon belül online kérdőíves felméréssel zajlott. A célcsoport a Z generációba tartozó munkavállalók voltak, ipari ágazattól függetlenül. 
A kutatás során öt kutatási kérdést vizsgáltam meg, amelyek mindegyike összefüggéseket mutatott az elégedettség, motiváció, valamint a munka-magánélet egyensúlya és megbecsülés között. A kutatás fő megállapításai, hogy az általános elégedettség és a munkavállalók által érzékelt megbecsülés között erős kapcsolat mutatható ki, amely hozzájárul a munkahelyi elégedettség növeléséhez. Az elégedettség és a motiváció közötti szignifikáns összefüggés alapján megállapítható, hogy a munkavállalók érzelmi szükségleteinek kielégítése közvetlenül befolyásolja teljesítményüket és elkötelezettségüket. A munka és magánélet egyensúlya, valamint a megbecsülés és elismerés érzése közötti összefüggés alátámasztja, hogy a harmonikus munkakörnyezet hozzájárul a munkavállalók általános jóllétéhez. 
A tudományos munka eredményei alapján elmondható, hogy egy Z generációs munkavállaló foglalkoztatása valóban több figyelmet és alkalmazkodóképességet igényel, de ez hosszú távon elengedhetetlen a vállalatok fenntartható működése érdekében. Ha a munkaadók nem hajlandók adaptálódni, komoly nehézségek elé nézhetnek a lassan elöregedő munkaerőpiac miatt. A kutatás további irányai között szerepel a generációk közötti eltérő igények összehangolásának vizsgálata, különös tekintettel arra, hogy az alkalmazkodás milyen hatással van a munkahelyi kohézióra és a többi generációra.



